Santa Maria foris portas

**Santa Maria foris portas** ('Püha Maria väljaspool müüre') on Castelseprio arheoloogiakaitsealal asuv, langobardide ehitatud väike varakeskaegne kirik, mille unikaalseimaks osaks on idaapsiidi seintel säilinud freskod. Kirik paikneb, nagu nimi ütleb, väljaspool kindlusemüüri, kuid on osa mälestistekompleksist.

## Kirik
Ehitis on piklik trikonhi taoliselt paikneva kolme poolümara apsiidiga ehitis (põhja- ja lõunakülje apsiidid on hilisemad), mis mõne arvamuse kohaselt on püstitatud 9. sajandil, mõne hinnangu järgi juba 7. ja 8. sajandi vahel.

Freskod on ainult idaapsiidis. Kaks hilisemat külgapsiidi olid freskode avastamise ajaks 1944. aastal lammutatud, ent need taastati.

Arheoloogilised kaevamised on näidanud, et kirik on ehitatud täiesti omaette paiknevana, võib-olla ülikute kabeliks. Vaid ida- ja lõunaapsiidi vahelt on leitud väikese nelinurkse ehitise müürid, mis võis olla käärkamber. Nii kiriku seest kui ka ümbert on leitud palju haudasid, mõned neist silmapaistvate raiddekooriga hauakividega, millest osa on eksponeeritud Castelseprio Antiquariumi muuseumis.

## Freskod
Freskod on loodud erakordse kunstiline meisterlikkusega ja stiil laseb aimata tugevat Bütsantsi mõju. Kujutiste hulgas leidub haruldasi motiive ja süžeesid, milles mõned on läänekiriku kontekstis ainsad teadaolevad. Dateeringu üle vaieldakse, tõenäoliseks peetakse perioodi 9. sajandi esimesel poolel, ent pakutud on ka varasemat aega, 7.-8. sajandit.

Freskotsükkel paistab olevat pühendatud Jeesus Kristuse sünnile ja lapsepõlvele nii kanoonilistest kui ka apokrüüfilistest evangeeliumidest pärit ainestikust, eriti Jakobuse protoevangeeliumist ja Pseudo-Matteuse evangeeliumist.

Seina alumist osa katab rippuvat kangast või kardinat kujutav maaling (*velarium*) ja lindude kujutised; jutustav tsükkel paikneb kahe korrusena ja saab alguse vasakul ülal ingli kuulutusega Maarjale ja Maarja külastuse stseeniga.

Pärast vahepealset hävinud osa, millel võis olla ümmarguse ringi sees asetsev kujutis (*clypeus*), jätkub jutustus apokrüüfilise episoodiga, proovilepanekuga kibeda vee joomisega, millega Maarja pidi tõestama oma neitsilikkust. Apsiidi keskel ülal on *clypeus* Kristus kõigevalitseja kujutisega. Sellest paremal jätkub jutustus Joosepi unenäoga, milles ingel teatas talle Maarja emaduse jumalikust päritolust.

Peegelpildis vasakpoolse seinaga on freskotsüklis taas paiknenud *clypeus*, mille osi on säilinud, ja selle järel Maarja ning Joosepi teekond Petlemma, sellest allpool aga ingli kuulutus karjastele Kristuse sündimisest.

Järgnev stseen, kuningate kummardamine, paikneb kõrval asetseval seinal ja viimane säilinud loost, Jeesuse esitamine templis, on teisel pool akent. Võidukaare siseseinal on keskel kujutatud *[[Etoimasia]]* ('valmistamine'), idakirikus rohkem tuntud pildisüžee tühja trooniga, mis ootab Kristuse teist tulemist. Kahel pool trooni lendavad kaks inglit ja troonile on asetatud kroon ja rist.

## Pildid


Cappella nella Chiesa di Santa Maria foris portas - Castel Seprio (Castelseprio).jpg|Apsiidi idasein Kristus Kõigevalitseja kujutisega keskel
Maestro di castelseprio, storie dell'infanzia di cristo, datazione incerta tra l'830 e il 950 dc ca., 13 pantocratore 1.jpg|Kristus Kõigevalitseja
Maestro di castelseprio, annunciazione e visitazione.jpg|Maarja rõõmukuulutamine ja Maarja ja Eliisabet
Affresco da Santa Maria foris portas, Castelseprio.jpg|Harvaesinev Bütsantsi-pärane pildisüžee kibeda vee joomisest
Maestro di castelseprio, storie dell'infanzia di cristo, datazione incerta tra l'830 e il 950 dc ca., 13 sogno di giuseppe 1.jpg|Joosepi unenägu
Castelseprio Afreschi Nativita.JPG|Teekond Petlemma ja Kristuse sündimine
Maestro di castelseprio, storie dell'infanzia di cristo, datazione incerta tra l'830 e il 950 dc ca., 15 natività 6 annuncio ai pastori 1.jpg|Ingli kuulutamine karjastele
Maestro di castelseprio, storie dell'infanzia di cristo, datazione incerta tra l'830 e il 950 dc ca., 16 adorazione dei magi 3.jpg|Kuningate kummardamine, osa


## Viited

## Välislingid
* The church of Santa Maria "foris portas". - UNESCO in Provincia Varese